b'\n_START_ARTICLE_\nParathormon\n_START_SECTION_\nReglarea secre\xc8\x9biei de PTH\n_START_PARAGRAPH_\nSinteza \xc8\x99i eliberarea PTH sunt dependente de concentra\xc8\x9bia ionilor de Ca din plasm\xc4\x83 prin feedback negativ (hipocalcemia stimuleaz\xc4\x83 PTH, \xc3\xaen timp ce hipercalcemia are un efect contrar). Receptorii sensibili la calciu situa\xc8\x9bi pe celulele glandei paratiroide sunt activa\xc8\x9bi atunci c\xc3\xa2nd calciul ionic seric este sc\xc4\x83zut. Receptorii de calciu cupla\xc8\x9bi cu proteina G pot percepe nivelul de calciu extracelular \xc8\x99i pot fi g\xc4\x83si\xc8\x9bi pe suprafa\xc8\x9ba celulelor pe multe \xc8\x9besuturi din corp: creier, inim\xc4\x83, piele,stomac, celulele C, precum \xc8\x99i alte \xc8\x9besuturi. \xc3\x8en glanda paratiroid\xc4\x83, concentra\xc8\x9bia mare a calciului extracelular rezult\xc4\x83 \xc3\xaen activarea cascadei proteinei G prin intermediul fosfolipazei C. Aceasta hidrolizeaz\xc4\x83 PIP\xe2\x82\x82 pentru a elibera IP\xe2\x82\x83 intracelular \xc8\x99i diacilglicerol (DAG). Ace\xc8\x99ti doi mesageri m\xc4\x83resc concentra\xc8\x9bia calciului intracelular, din rezervele intracelulare \xc8\x99i printr-un flux de calciu extracelular. Efectul acestei semnaliz\xc4\x83ri, prin care rezult\xc4\x83 cre\xc8\x99terea calciului intracelular datorit\xc4\x83 unei concentra\xc8\x9bii crescute de calciu extracelular, inhib\xc4\x83 secre\xc8\x9bia de PTH. \xc3\x8en paratiroide, magneziul are rol \xc3\xaen cuplarea stimul-secre\xc8\x9bie. Hipomagnezemia poate duce la o sc\xc4\x83dere accentuat\xc4\x83 a secre\xc8\x9biei de PTH \xc8\x99i poate duce la hipoparatiroidism reversibil.'